อเมริกาหวั่น‘ข้าวไทย’ดัมพ์ราคาสะเทือนโลก
สมาพันธ์ข้าวสหรัฐ ห่วงไทยอาจดัมพ์ราคาในตลาดโลก หลังรัฐบาลเก็บข้าวไว้ในคลังเพียบ อยากให้การค้าโลกเข้าสอบสวนนโยบายจำนำข้าว
20 ต.ค. 2555

สมาพันธ์ข้าวสหรัฐ ห่วงไทยอาจดัมพ์ราคาในตลาดโลก หลังรัฐบาลเก็บข้าวไว้ในคลังเพียบ อยากให้การค้าโลกเข้าสอบสวนนโยบายจำนำข้าว
เว็บไซต์ตลาดข้าวโลก “ออรีซา ไรซ์ รีแคป” รายงานเมื่อวันที่ 19 ต.ค. ว่า สมาพันธ์ข้าวแห่งสหรัฐได้ร่างจดหมายไปยังผู้แทนการค้าของสหรัฐ แสดงความวิตกกังวลว่าประเทศไทยจะดัมพ์ราคาข้าวในตลาดโลกอย่างฉับพลัน ทำให้ราคาข้าวในตลาดโลกปรับลดลงอย่างรวดเร็ว เนื่องจากรัฐบาลไทยได้เก็บข้าวไว้ในสต๊อกเป็นจำนวนมาก 
ในจดหมายระบุว่า สมาพันธ์ข้าวแห่งสหรัฐมีความวิตกกังวลต่อนโยบายข้าวในบราซิล ไทย ไต้หวัน ญี่ปุ่น และสหภาพยุโรปอย่างมาก โดยเฉพาะในส่วนของประเทศไทย ถ้าหากรัฐบาลไทยปล่อยข้าวในสต๊อกออกมาขายก็จะทำให้ราคาข้าวในตลาดร่วงลงทันที หลังจากที่นโยบายรับจำนำข้าวของรัฐบาลไทยได้ส่งผลให้ไทยมีข้าวในสต๊อกจำนวนมาก 
ทั้งนี้ สมาพันธ์ข้าวแห่งสหรัฐยังได้เรียกร้องให้องค์การการค้าโลกเข้าสอบสวนการใช้นโยบายดังกล่าวของไทยด้วย
ขณะเดียวกันสมาพันธ์ข้าวแห่งสหรัฐยังได้ระบุว่า การส่งออกข้าวที่เพิ่มขึ้นของอินเดียจะยังเป็นผู้ส่งออกข้าวรายใหญ่ที่สุดของโลกอยู่ในปีนี้ โดยตลาดจะจับตาผลผลิตข้าวของอินเดียในช่วงฤดูร้อนที่ผ่านมา ซึ่งจะทำการเก็บเกี่ยวในช่วงฤดูหนาวนี้
สำหรับนโยบายข้าวของบราซิลนั้น สมาพันธ์ข้าวแห่งสหรัฐได้ระบุว่า การอุดหนุนอุตสาหกรรมข้าวในบราซิลนั้นพ้นการถูกตรวจจับจากองค์การการค้าโลกไปได้ เนื่องจากนโยบายดังกล่าวมีความซับซ้อน